
Për një shtesë fondi në llogarinë speciale të shpronësimeve dhe për një ndryshim në vendimin nr.909, datë 28.12.2011 të këshIllit të ministrave “Për një shtesë fondi në buxhetin e vitit 2011, miratuar për ministrinë e punës, çështjeve sociale dhe shanseve të barabarta, për institutin e sigurimeve shoqërore”

Në mbështetje të nenit 100 të Kushtetutës, të nenit 5 të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërisë” dhe të nenit 13 të ligjit nr.10 355, datë 2.12.2010 “Për buxhetin e vitit 2011”, me propozimin e Ministrit të Financave, Këshilli i Ministrave

Vendosi:

1. Ministrisë së Financave, në llogarinë speciale  të  shpronësimeve, t’i shtohet  fondi  prej 1 400 000 000 (një miliard e katërqind milionë) lekësh.
2. Fondi prej 1 400 000 000 (një miliard e katërqind milionë) lekësh të përballohet nga fondi i kontigjencës, për ruajtjen e deficitit për vitin 2011.
3. Pika 1 e vendimit nr.909, datë 28.12.2011 të Këshillit të Ministrave, ndryshohet, si më poshtë vijon:
“1. Ministrisë së Punës, Çështjeve Sociale dhe Shanseve të Barabarta, në buxhetin e vitit 2011, në programin “Sigurimi shoqëror”, t’i shtohet fondi 700 000 000 (shtatëqind milionë) lekë.”.
4. Ngarkohen Ministria e Financave dhe Ministria e Punëve Publike dhe Transportit për zbatimin e këtij vendimi.
Ky vendim hyn në fuqi menjëherë.

